AIŠKINAMASIS RAŠTAS

Dėl Molėtų rajono savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo

1. Parengto tarybos sprendimo projekto tikslai ir uždaviniai:

Sprendimo projekto tikslai:

1.1. investuoti 119 999,97 Eur savivaldybės biudžeto lėšų kaip savivaldybės finansinį įnašą į UAB „Molėtų vanduo“.

1.2. padidinti UAB „Molėtų vanduo“ įstatinį kapitalą 119 999,97 Eur išleidžiant 413 793 0,29 Eur nominalios vertės paprastąsias vardines akcijas. Akcijų emisijos kaina lygi jų nominaliai vertei. Visos išleistos naujos akcijos priklauso Molėtų rajono savivaldybei.

2. Siūlomos teisinio reguliavimo nuostatos:

Sprendimo priėmimo pagrindas – vykdomosios institucijos pasiūlymo investuoti Molėtų rajono savivaldybės finansinį turtą į uždarąją akcinę bendrovę „Molėtų vanduo“ ekonominis ir socialinis pagrindimas, patvirtintas Molėtų rajono savivaldybės administracijos direktoriaus 2022 m. kovo 23 d. įsakymu Nr. B6-284 ,,Dėl pasiūlymo investuoti Molėtų rajono savivaldybės finansinį turtą ir sprendimo projekto teikimo“.

Savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus.

Investuojant savivaldybės turtą vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 9 straipsnyje nustatytais principais.

3. Laukiami rezultatai:

Investavus Savivaldybės finansinį turtą, Bendrovei bus sudaryta galimybė sėkmingai įgyvendinti investicinį projektą „Vandentiekio ir nuotekų tinklų įrengimas iki sklypo Paluokesos g. 11 Molėtai“ ir vykdyti savivaldybės savarankiškąją funkciją – geriamojo vandens tiekimo ir nuotekų tvarkymo organizavimą.

Skaičiuojant Bendrovei naujas geriamojo vandens tiekimo ir nuotekų tvarkymo paslaugų kainas, 86 000,0 Eur nebūtų įtraukti į tarifą ir sumažintų paslaugų kainą, taip sumažinant rajono gyventojams mokesčių naštą.

4. Lėšų poreikis ir jų šaltiniai:

Savivaldybės biudžeto lėšų poreikis – 120 000 Eur.

5. Kiti sprendimui priimti reikalingi pagrindimai, skaičiavimai ar paaiškinimai:

Bendrovė 2022 m. kovo 22 d. raštu Nr. IS-24 „Dėl projekto „Vandentiekio ir nuotekų tinklų įrengimo iki sklypo Paluokesos g. 11  Molėtai“ vykdymo ir kitų patiriamų sąnaudų kompensavimo“ informavo, kad šiuo metu yra pateikti dokumentai Valstybinei energetikos reguliavimo tarybai (toliau – VERT) geriamojo vandens tiekimo ir nuotekų tvarkymo paslaugų kainų nustatymui. Pagal atliktus preliminarius skaičiavimus vandens tiekimo ir nuotekų tvarkymo paslaugų kainos padidėja vidutiniškai 12 proc.

Atsižvelgiant į tai, kad prekių ir paslaugų kainos ženkliai padidėjo, į tai*,* kad Lietuvos Respublikoje nuo 2020 m. vasario 26 d. yra paskelbta valstybės lygio ekstremali situacija, siekiant visiems rajono gyventojams sumažinti mokesčių naštą, siūloma Bendrovei skirti 86 000,0 Eur, kurie būtų panaudoti elektros energijos sąnaudoms kompensuoti, Giedraičių miestelyje vykdyto projekto nusidėvėjimo sąnaudoms ir nepaskirstomosioms sąnaudoms kompensuoti, ir nebūtų įtraukti į tarifą.

Siekiant įgyvendinti investicinį projektą „Vandentiekio ir nuotekų tinklų įrengimas iki sklypo Paluokesos g. Molėtai“ (toliau – investicinis projektas) ir atsižvelgiant į tai, kad Bendrovė neturi sukauptų lėšų ar kito finansavimo šaltinio, siūloma investuoti savivaldybės finansinį turtą – 34 000,0 Eur investicinio projekto įgyvendinimui.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnis nustato, kad uždarųjų akcinių bendrovių, turtines ir neturtines teises ir pareigas įgyvendina savivaldybių vykdomosios institucijos.

Šiuo sprendimu Molėtų rajono savivaldybės administracijos direktoriui perduodamos savivaldybei nuosavybės teise priklausančios 413 793 UAB ,,Molėtų vanduo“ akcijos, įgytos savivaldybės nuosavybėn investavus į UAB ,,Molėtų vanduo“ 120 000,0 Eur ir 291 562 UAB ,,Molėtų vanduo“ akcijos, įgytos Molėtų rajono savivaldybės tarybos 2018 m. rugpjūčio 30 d. sprendimu Nr. B1-224 „Dėl Molėtų rajono savivaldybės turto investavimo ir uždarosios akcinės bendrovės „Molėtų vanduo“ įstatinio kapitalo didinimo ir mažinimo“ investavus turtą (nebuvo perduotos), patikėjimo teise valdyti, naudoti ir juo disponuoti.